कांग्रे‍सले संसद् अवरोध गर्दा राष्ट्रपतिलाई धन्यवाद दिन सकेनौं : बर्तौला
प्रमुख प्रतिपक्ष कांग्रेसको अवरोधले प्रतिनिधिसभाबाट राष्ट्रपति रामचन्द्र पौडेललाई नीति तथा कार्यक्रम प्रस्तुत गरेकोमा धन्यवादसमेत दिन नपाएको एमालेका प्रमुख सचेतक महेश बर्तौलाले बताएका छन् । 
काठमाडौँ — प्रमुख प्रतिपक्ष कांग्रेसको अवरोधले प्रतिनिधिसभाबाट राष्ट्रपति रामचन्द्र पौडेललाई नीति तथा कार्यक्रम प्रस्तुत गरेकोमा धन्यवादसमेत दिन नपाएको एमालेका प्रमुख सचेतक महेश बर्तौलाले बताएका छन् । संघीय संसद्का दुवै सदनको संयुक्त बैठकमा राष्ट्रपतिले नीति तथा कार्यक्रम प्रस्तुत गरिसकेपछि छुट्टाछुट्टै बैठक बसेर धन्यवाद प्रस्ताव पारित गर्ने संसदीय अभ्यास छ । तर, यसपटक राष्ट्रपति नीति तथा कार्यक्रम प्रस्तुत गरेपछि मंगलबार दुवै सदनबाट धन्यवाद प्रस्ताव पारित भएन । प्रमुख प्रतिपक्ष कांग्रेसको अवरोधले राष्ट्रपतिलाई धन्यवाद प्रस्ताव पारित नभएको हो । राष्ट्रपतिलाई धन्यवाद दिने प्रस्ताव पनि पारित गर्न नदिनु दुःखद् भएको एमालेका प्रमुख सचेतक महेश बर्तौलाले बताएका छन् । 'राष्ट्रपतिले बोलाएको बैठकमा नीति तथा कार्यक्रम वाचन गरिसक्नुभएपछि उहाँलाई धन्यवाद दिने एउटा प्रक्रियामा नेपालको संसदीय अभ्यासमा छ । नीति तथा कार्यक्रम प्रस्तुत गरेपछि राष्ट्रपतिलाई धन्यवाद दिन सकेनौं, यो पहिलो घटना हो । यो दुःखद् कुरा हो,' उनले भने ।राष्ट्रपतिलाई धन्यवाद दिनसमेत नदिई कांग्रेसले संसद्लाई कहाँ लान खोजेको हो भनेर प्रमुख सचेतक बर्तौलाले प्रश्न गरेका छन् । 'जनताका विषय संसद्मा छलदफल गर्न नपाउने, नीति तथा कार्यक्रममाथि छलफल गर्न नदिई कांग्रेसले संसद्लाई लान खोजेको कहाँ हो ?,' बर्तौलाले भने, 'उहाँहरू आफूलाई लोकतन्त्रको मसिहा ठान्नुहुन्छ, लामो संसदीय अभ्यासबाट विकास भएर आएको पार्टी ठान्नुहुन्छ, यै हो त अभ्यास ?'संसद्को प्रभावकारिताका लागि कांग्रेस जिम्मेवार हुनुपर्ने बर्तौलाको भनाइ थियो । उनले संविधान कार्यान्वयनसँग जोडिएका १८१ कानुन निर्माण गर्नुपर्नेमा १५१ कानुन संघीय संसद्ले निर्माण गर्नुपर्ने कुरा कांग्रेसले ख्यालमा राख्नुपर्ने आग्रह गरे । 'संसद्को प्रभावकारीतामा कांग्रेसको जवाफदेहिता छैन ?,' उनको प्रश्न थियो । कांग्रेसले एकोहोरो उपप्रधान तथा गृहमन्त्री रवि लामिछानेमाथि प्रश्न उठाइरहेको तर संसद्मा जवाफ दिनबाट रोकेको बर्तौलाको भनाइ थियो । संसदीय दलबाट निर्णय गरेर गृहमन्त्रीलाई बोल्न दिने भन्ने तर संसद्मा भने अवरोध गर्ने कार्य सही नभएको उनले बताए । संविधानअनुसार संसद्को अधिवेशन नभएका बेला जारी भएका अध्यादेश टेबुल गर्नुपर्नेमा कांग्रेसले त्यो कार्य पनि रोकेर संविधानविपरीत कार्य गरिरहेको बर्तौलाको भनाइ थियो । 